আজ দরকার প্রতিটি রাষ্ট্রের ভেতরে আদর্শগত পুনর্গঠনের এবং রাষ্ট্রব্যবস্থার পুনর্গঠনের আন্দোলন। অন্যদিকে দরকার আন্তর্জাতিক আন্দোলন। দুটিই অপরিহার্য ও গুরুত্বপূর্ণ। আমাদের এ ঢাকা শহর থেকেও আরম্ভ হতে পারে এ দ্বিমুখী আন্দোলন। যে ত্রিদলীয় স্বৈরাচারবিরোধী জোটের নেতৃত্বে এরশাদ সরকারকে উৎখাত করা হয়েছিল, তারাই তো ১৯৯১ সাল থেকে বাংলাদেশে নানাভাবে ক্ষমতায় আছে। তিন দলের পরিচালক শক্তি হিসেবে ছিল সিএসও-নাগরিক কমিটি। একাদশ জাতীয় সংসদ নির্বাচন সুষ্ঠুভাবে সম্পন্ন করার দায়িত্ব সরকারের এবং নির্বাচনসংশ্লিষ্ট রাজনৈতিক দলগুলোর। সেটা করার জন্য যে নৈতিক মান দরকার তা কি আওয়ামী লীগ, বিএনপি, জাতীয় পার্টি, সিপিবি, বাসদ প্রভৃতি দলের আছে? জোট গঠনের এবং জোটের মাধ্যমে সমস্যাবলি সমাধানের যে চেষ্টা দেখা যাচ্ছে, তাতেও সরকার পক্ষের জোট যত শক্তিশালী, সরকারবিরোধী পক্ষের জোট সে তুলনায় দুর্বল। সরকার সেনাবাহিনী, বিজিবি, র্যাব, পুলিশ, প্রশাসন ইত্যাদিকে সাফল্যের সঙ্গে অনুগত রাখতে পারছে। সরকারের দমননীতি অত্যন্ত কঠোর। মতপ্রকাশের সুযোগ কঠোরভাবে নিয়ন্ত্রিত। আশা করা যায় কি আসন্ন নির্বাচনের মধ্য দিয়ে বাংলাদেশের রাজনীতি উন্নতির দিকে যেতে আরম্ভ করবে?